《挽李忠定公》
宋代·郑昌龄

炎图第一相萧公，王谢风流愧下风。
力正君臣先伪楚，不将金锦问和戎。
输忠自昔忘夷险，注意如今见始终。
驻马佳城天莫问，寒空惨淡没孤鸿。

作者简介：郑昌龄，字梦锡，宁德（今属福建）人。徽宗宣和三年（一一二一）进士。为李纲门人（《宋元学案补遗》卷二五）。初为教官，高宗绍兴十年（一一四○）召为太常寺主簿（《建炎以来系年要录》卷一三七），未赴，调福建路机宜文字。终承议郎。事见清乾隆《福宁府志》卷二五。今录诗四首。